Stad Kaapstad soek antwoorde vir meer 'dryf'-krag | Landbou
Stad Kaapstad soek antwoorde vir meer 'dryf'-krag
Hierdie navorsingsprojek wat deur die Universiteit van Kaapstad, Floating Solar, die Waternavorsingskommissie en die Stad Kaapstad te water gelaat is, kan lig werp op die doeltreffendheid waarmee drywende sonplase krag opwek en verdamping verminder. Foto: Verskaf
Die Stad Kaapstad het met die samewerking van die Waternavorsingskommissie, die Universiteit van Kaapstad en Floating Solar 'n navorsingsprojek op die been gebring om uit te vind hoe doeltreffend 'n sonkragplaas op water is.
Floating Solar het reeds 'n kommersiële drywende sonplaas op Marlenique buite Franschhoek opgerig. Mnr. Peter Varndell, 'n verteenwoordiger van Floating Solar, is opgewonde vir die geleentheid om onafhanklike navorsingsdata in te win in hierdie projek. "Dit sal akkurate data verskaf vir die doeltreffendheid van kragopwekking en waterbesparing van drywende sonplase."
Onafhanklik van Eskom
Die Stad Kaapstad beoog om teen 2030 minstens 300 MW krag deur middel van hernubare bronne op te wek, sê me. Phindile Maxiti, lid van die stadsraad se komitee vir energie en klimaatsverandering.
"Ons mik daarna dat minstens 50 MW van hierdie kragvoorsiening uit sonkragpanele kom wat deur die stad besit word. Ons woeker om weg te beweeg van ons afhanklikheid van Eskom vir kragvoorsiening en wil 'n skoner en meer betroubare kragvoorsiening vir almal in die stad verseker."
Die navorsingsprojek, wat by die Kraaifontein-watersuiweringsaanleg opgerig is, bestaan uit nege 360 W (piek) foto-voltaïese panele wat teen 'n helling van 12 grade op 'n rooster binne-in 'n dam met 'n 20 m-deursnit geïnstalleer is.
Langs hierdie dam is daar ook twee stelle van nege 360 W (piek) panele installeer. Die een stel is teen 12 grade en die ander teen 28 grade geïnstalleer. Hierdie twee stelle sal die kontrole-data verskaf vir die doeltreffendheid van die drywende sonpanele.
Langs die dam met die sonpanele is 'n tweede dam waarvan die oppervlak nie bedek sal word nie. Hierdie dam sal die kontrole-data van verdampingstempo en -volume verskaf.